(1) શ્રી વાસુદેવવિમલામૃતધામવાસં, નારાયણં નરકતારણનામધેયમ્ ।
શ્યામં સિતં દ્વિભુજમેવ ચતુર્ભુજં ચ, ત્વાં ભક્તિધર્મતનયં શરણં પ્રપદ્યે ॥
(2) શિક્ષાર્થમત્ર નિજભક્તિમતાં નરાણામ્, એકાન્તધર્મમખિલં પરિશીલયન્તમ્ ।
અષ્ટાંગયોગકલનાશ્ર્ચ મહાવ્રતાનિ, ત્વાં ભક્તિધર્મતનયં શરણં પ્રપદ્યે ॥
(3) શ્ર્વાસેન સાકમનુલોમવિલોમવૃત્ત્યા, સ્વાન્તર્બહિશ્ર્ચ ભગવત્યુરુધા નિજસ્ય ।
પૂરે ગતાગત જલામ્બુધિનોપમેયં, ત્વાં ભક્તિધર્મતનયં શરણં પ્રપદ્યે ॥
(4) બાહ્માન્તરિન્દ્રિયગણશ્ર્વસનાધિદૈવ, વૃત્ત્યુદ્ભવસ્થિતિલયાનપિ જાયમાનાન્ ।
સ્થિત્વા તત: સ્વમહસા પૃથગીક્ષમાણં, ત્વાં ભક્તિધર્મતનયં શરણં પ્રપદ્યે ॥
(5) માયામયાકૃતિતમોઽશુભવાસનાનાં કર્તું નિષેધમુરુધા ભગવત્સ્વરૂપે ।
નિર્બીજસાંખ્યમતયોગસુયુક્તિભાજં, ત્વાં ભક્તિધર્મતનયં શરણં પ્રપદ્યે ॥
(6) દિવ્યાકૃતિત્વસુમહસ્ત્વસુવાસનાનાં, સમ્યગ્વિધિં પ્રથયિતું ચ પતૌ રમાયા: ।
સાલમ્બસાંખ્યપથયોગસુયુક્તિભાજં, ત્વાં ભક્તિધર્મતનયં શરણં પ્રપદ્યે ॥
(7) કામાર્ત્તતસ્કરનટવ્યસનિદ્વિષન્ત:, સ્વસ્વાર્થસિદ્ધિમિવ ચેતસિ નિત્યમેવ ।
નારાયણં પરમયૈવ મુદા સ્મરન્તં, ત્વાં ભક્તિધર્મતનયં શરણં પ્રપદ્યે ॥
(8) સાધ્વી ચકોરશલભાસ્તિમિકાલકંઠ, કોકા નિજેષ્ટ વિષયેષુ યથૈવ લગ્ના: ।
મૂર્તૌ તથા ભગવતોઽત્ર મુદાતિલગ્નં, ત્વાં ભક્તિધર્મતનયં શરણં પ્રપદ્યે ॥
(9) સ્નેહાતુરસ્ત્વથ ભયાતુર આમયાવી, યદ્વત્ક્ષુધાતુરજનશ્ર્ચ વિહાયમાનમ્ ।
દૈન્યં ભજેયુરિહ સત્સુ તથા ચરન્તં, ત્વાં ભક્તિધર્મતનયં શરણં પ્રપદ્યે ॥
(10)ધર્મસ્થિતૈરુપગતૈ ર્બૃહતા નિજૈક્યં, સેવ્યો હરિ: સિતમહ: સ્થિતદિવ્યમૂર્તિ: ।
શબ્દાદ્યરાગિભિરિતિ સ્વમતં વદન્તં, ત્વાં ભક્તિધર્મતનયં શરણં પ્રપદ્યે ॥
(11)સદ્ગ્રન્થ નિત્યપઠન-શ્રવણાદિસક્તં, બ્રાહ્મીં ચ સત્સદસિ શાસતમત્ર વિદ્યામ્ ।
સંસારજાલપતિતાખિલજીવબન્ધો, ત્વાં ભક્તિધર્મતનયં શરણં પ્રપદ્યે ॥